Document ID: 32015D0421

EUROPOS PARLAMENTO IR TARYBOS SPRENDIMAS (ES) 2015/421
2014 m. gruodžio 17 d.
dėl lankstumo priemonės mobilizavimo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo,
atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (1), ypač į jo 12 punktą,
atsižvelgdami į Europos Komisijos pasiūlymą,
kadangi:
(1)
Tarybos reglamento (ES, Euratomas) Nr. 1311/2013 (2) 11 straipsniu leidžiama mobilizuoti lankstumo priemonę neviršijant 471 mln. EUR (2011 m. kainomis) metinės viršutinės ribos, kad būtų užtikrinta galimybė finansuoti aiškiai nurodytas išlaidas, kurių nebūtų galima finansuoti laikantis vienai arba kelioms kitoms išlaidų kategorijoms nustatytų viršutinių ribų;
(2)
išnagrinėjus visas galimybes perskirstyti 1b išlaidų pakategorės asignavimus, paaiškėjo būtinybė mobilizuoti lankstumo priemonę, kad 2015 finansinių metų Europos Sąjungos bendrajame biudžete numatytas finansavimas būtų, viršijant 1b išlaidų pakategorės viršutinę ribą, papildytas 83 285 595 EUR suma, skirta Kipro struktūrinių fondų programų finansavimui, siekiant, kad Kiprui iš struktūrinių fondų 2015 m. skirti papildomi asignavimai sudarytų iš viso 100 000 000 EUR;
(3)
2014 finansiniais metais Europos Parlamentas ir Taryba 2013 m. lapkričio 20 d. sprendimu jau mobilizavo lankstumo priemonę Kipro struktūrinių fondų programoms finansuoti skiriant 89 330 000 EUR vien įsipareigojimų asignavimų;
(4)
atsižvelgiant į tai, kad lankstumo priemonė yra papildoma priemonė, būtina skirti papildomų mokėjimų asignavimų, kad būtų padengti papildomi įsipareigojimų asignavimai Kiprui 2014 ir 2015 finansiniams metams, remiantis planuojamų mokėjimų profiliu, pagal kurį numatoma, kad 2015 m. reikės 11,3 mln. EUR, 2016 m. - 45,7 mln. EUR, 2017 m. - 75,4 mln. EUR ir 2018 m. - 40,2 mln. EUR. 2015-2018 m. laikotarpio kiekvienų metų metinės sumos turės būti patvirtintos kiekviename per šį laikotarpį Komisijos pateiktame biudžeto projekte,
PRIĖMĖ ŠĮ SPRENDIMĄ:
1 straipsnis
Sudarant 2015 finansinių metų Europos Sąjungos bendrąjį biudžetą mobilizuojama lankstumo priemonė, siekiant suteikti 83 285 595 EUR įsipareigojimų asignavimų 1b išlaidų pakategorėje.
Ta suma papildomas Kipro struktūrinių fondų programų finansavimas pagal 1b išlaidų pakategorę.
Mokėjimai, susiję su Kipro struktūrinių fondų finansavimu pagal lankstumo priemonę 2014 m. ir 2015 m., 2015-2018 m. laikotarpiu sudarys 172 600 000 EUR. Tiksli metinė suma bus nustatyta Komisijos pateiktame tų metų biudžeto projekte.
2 straipsnis
Šis sprendimas skelbiamas Europos Sąjungos oficialiajame leidinyje.
Priimta Strasbūre, 2014 m. gruodžio 17 d.

Labels: 2
15
18